DIGRIET TAT-TRIBUNAL GĦAS-SERVIZZ PUBBLIKU

TAL-UNJONI EWROPEA (It-Tieni Awla)

30 ta’ Novembru 2015

Donncha O’Riain

vs

Il-Kummissjoni Ewropea

“Servizz pubbliku — Kompetizzjoni — Avviż ta’ kompetizzjoni EPSO/AD/241/12 — Deċiżjoni li r-rikorrent ma jiġix inkluż fil-lista ta’ riżerva — Prinċipju ta’ ugwaljanza fit-trattament tal-kandidati — Imparzjalità tal-Bord tal-Għażla — Rikors manifestament infondat”

Suġġett

:

Rikors, ippreżentat skont l-Artikolu 270 TFUE, applikabbli għat-Trattat KEEA bis-saħħa tal-Artikolu 106a tiegħu, li permezz tiegħu D. O’Riain jitlob l-annullament tad-deċiżjoni tal-Bord tal-Għażla EPSO/AD/241/12 li tirrigwarda r-reklutaġġ ta’ tradutturi tal-lingwa Irlandiża (iktar ’il quddiem il-“Bord tal-Għażla”), kif ikkonfermata fis-27 ta’ Ġunju 2014 wara eżami mill-ġdid, li ma tiġix inkluża fil-lista tal-kandidati magħżula ta’ din il-kompetizzjoni.

Deċiżjoni

:

Ir-rikors huwa miċħud bħala parzjalment manifestament inammissibbli u parzjalment manifestament infondat. O’Riain għandu jbati l-ispejjeż tiegħu u huwa kkundannat ibati l-ispejjeż sostnuti mill-Kummissjoni Ewropea.

Sommarju

Uffiċjali — Kompetizzjoni — Prinċipju ta’ imparzjalità tal-Bord tal-Għażla –Relazzjoni li permezz tagħha membru tal-Bord tal-Għażla u kandidat ikunu jafu lil xulxin — Kunflitt ta’ interessi f’każ ta’ indizji oġġettivi, rilevanti u konkordanti — Obbligu ta’ astensjoni minn membru tal-bord tal-għażla

(Regolamenti tal-Persunal, Artikolu 11a)

Skont l-Artikolu 11a(1) tar-Regolamenti tal-Persunal, applikabbli rispettivament għall-membri tal-persunal temporanji u għall-aġenti kuntrattwali skont l-Artikoli 11 u 81 tas-sistema applikabbli għall-membri tal-persunal l-oħra tal-Unjoni Ewropea, fl-eżerċizzju tal-funzjonijiet tagħhom, l-uffiċjal ma għandu jittratta ebda kawża li fiha huwa, jkollu direttament jew indirettament, interess personali, b’mod partikolari familjari jew finanzjarju, ta’ natura li jippreġudika l-indipendenza tiegħu.

Il-prinċipju ta’ imparzjalità ta’ Bord tal-Għażla ta’ kompetizzjoni jikkostitwixxi espressjoni tal-prinċipju tal-ugwaljanza fit-trattament u jidher fost il-garanziji mogħtija mill-ordinament ġuridku tal-Unjoni.

Madankollu, relazzjoni li permezz tagħha membru tal-Bord tal-Għażla u kandidat ikunu jafu lil xulxin ma hijiex biżżejjed, waħida, sabiex turi li l-imsemmi membru għandu “interess personali”, fis-sens tal-Artikolu 11a tar-Regolamenti tal-Persunal, li huwa intiż li jiggarantixxi l-indipendenza, l-integrità tal-uffiċjali, li jistgħu bħala tali jikkontestaw l-imparzjalità tiegħu. Fil-fatt il-fatt li membru tal-bord tal-għażla jkun jaf personalment xi kandidati ma timplikax neċessarjament li l-imsemmi membru jkollu preġudizzju favorevoli, jew sfavorevoli, fir-rigward tal-prestazzjoni tal-imsemmi kandidat.

Huwa biss meta jkun jidher, abbażi ta’ indizji oġġettivi, rilevanti u konkordanti, li jekk wieħed biss mill-membri tal-Bord tal-Għażla jkollu kunflitt ta’ interess, fis-sens li jkollu, direttament jew indirettament, interess personali li jiffavorixxi jew jisfavorixxi wieħed mill-kandidati, li l-obbligu ta’ imparzjalità kif stabbilit fl-Artikolu 11a tar-Regolamenti tal-Persunal, jeżiġi li dan ma jkunx jista’ jesprimi ruħu fuq il-merti ta’ dan il-kandidat.

(ara l-punti 39 u 41 sa 43)

Referenza:

It-Tribunal għas-Servizz Pubbliku: sentezi tat-30 April 2008, Dragoman vs Il-Kummissjoni, F‑16/07, EU:F:2008:51, punt 41 ; tal-20 Novembru 2012, Soukup vs Il-Kummissjoni, F‑1/11, EU:F:2012:157, punt 38, u tad-10 Lulju 2014, CG vs BEI, F‑115/11, EU:F:2014:187, punt 65